ירקות אורגניים בשוק בארגנטינה
**מזון אורגני** הוא מזון המיוצר בחקלאות אורגנית, לפי התקנים שנקבעו לחקלאות זו במדינות השונות, המגבילים את סוגי החומרים שניתן להשתמש בהם בתהליכי ייצור המזון, להזנת בעלי חיים, לחיטוי, לדישון, להדברת מזיקים וכדומה.

ההגבלות נועדו לצמצם שימוש בחומרים ושיטות המאפיינים חקלאות מתועשת מודרנית, כגון דשן סינתטי והנדסה גנטית. מזון אורגני משווק כמזון טבעי יותר ובריא יותר, ויש המעדיפים אותו על תוצרת חקלאית רגילה, אולם ההנחה שצריכת מזון אורגני מועילה לבריאות או מונעת מחלות אינה נתמכת בראיות מדעיות או רפואיות.
בישראל מוסדרת חקלאות אורגנית בחוק להסדרת תוצרת אורגנית, התשס"ה-2005 ובתקנות שהותקנו מכוחו.

פיקוח על מזון אורגני
--------------------

על מנת להבטיח לצרכן כי מזון המסומן כאורגני הוא אכן כזה, קיימות ברחבי העולם חברות פיקוח שמטביעות חותמת על מוצרי המזון עליו הן מפקחות.

בישראל פועלות שלוש חברות פיקוח המוסמכות על ידי משרד החקלאות: אגריאור בע"מ (בעלת הסמכה בינלאומית מהפדרציה הבינ"ל לחקלאות אורגנית (IFOAM)), סְקאל-ישראל (המשרד הישראלי של Secal International) והמכון לבקרה ואיכות (IQC).

המותג "טוב השדה" איננו מהווה אסמכתה לפיקוח אורגני אלא מצביע על חברות בארגון לחקלאות ביולוגית אורגנית בישראל, שהוא ארגון של יצרנים.

מחקר ובדיקות מעבדה
------------------

ב־2014 נעשה מחקר שמצא שהסתברות להימצאות חומרי הדברה בגידולים רגילים גדולה ב־400% מאשר בגידולים אורגניים.

בניתוח־על של 55 מחקרים שונים מצאו חוקרים בריטים כי מוצרים אורגניים אינם מכילים רמות גבוהות יותר של רכיבי מזון המועילים לבריאות, כמו ויטמין סי, סידן ומגנזיום, בהשוואה לתוצרת לא אורגנית. במחקר זה לא השוו את רמות הרעלים.

בבדיקת רעלים מעבדתית שנעשתה בתוצרים אורגניים ביוזמת עיתון "הארץ", ב־2007, נמצא שב־15% מהם נמצאו שאריות חומרי הדברה, כולל חומרים שאסורים אפילו בגידולים רגילים.

בבדיקה מעבדתית ביוזמת "ידיעות אחרונות" ב־2006 נשלחו 10 כבדי עופות אורגניים של החברות "אדמה" ו"הרדוף" לבדיקה. נמצא שרמת הארסן שבהם הייתה גבוהה יותר מן הרמה המצויה בכבדי עופות שאינם אורגניים.

בדיקות מעבדה מטעם משרד החקלאות מצאו בתוצרת האורגנית חריגה של שאריות חומרי הדברה ב־3.6% מהדגימות בשנת 2011, ב־8.6% בשנת 2010 וב־24% מהדגימות בשנת 2009. פרסום נוסף של משרד החקלאות מספר על חריגה בחומרים אסורים ב־3.8% מהמוצרים האורגנים בשנת 2013, וב־8.8% מהמוצרים האורגנים בשנת 2014.

ב־2009 פרסמו חוקרים מבית הספר להיגיינה ולרפואה טרופית בלונדון סקירה של 162 מסמכים מדעיים שפורסמו בספרות המקצועית לאורך 50 שנים. לפי סקירה זו אין הבדל בריאותי בין מזון אורגני למזון לא-אורגני.

בשנת 2012 פרסמו חוקרים מאוניברסיטת סטנפורד סקירה שיטתית של מאתיים וארבעים מחקרים מדעיים, לפיה אין יתרונות תזונתיים או בריאותיים באכילת מזון אורגני במקום מזון רגיל אך האורגני הכיל כמות פחותה ב־30% של חומרי הדברת חרקים ונתגלו בו פחות חיידקים שעמידים לאנטיביוטיקה מאשר במזון רגיל.

ביקורת
------

אחת הטענות המרכזיות של המבקרים את צריכת המזון האורגני היא שכמות חומרי ההדברה המזיקים המגיעים לצרכן הם קטנים מכדי שיגרמו נזק כלשהו. כך למשל טוען משרד החקלאות הישראלי.

אחד המתנגדים לשימוש במזון אורגני הוא הפרופ' הישראלי מוטי רביד, הפרשן הרפואי של "ידיעות אחרונות" ומנהל בית החולים מעייני הישועה לשעבר. הוא טוען שאין מחקר המוכיח כי המזון האורגני בריא יותר. כמו כן הוא סובר שהמזון האורגני יכול להיות פחות בריא מכיוון שהריסוס במזון הלא אורגני ממעט את החיידקים והמזיקים שבמזון.

פרופ' ישראל ניר, מומחה לתזונה וחוקר בכיר בפקולטה לחקלאות של האוניברסיטה העברית, טוען אף הוא שאין הוכחה ליתרון בריאותי של המזון האורגני. הוא מוסיף כי השימוש הנרחב בדשן אורגני יכול לגרום ריבוי של חיידקי מעיים במזון. ד"ר רייאן ד' אנדרוז, ביולוג וחוקר מזון מאוניברסיטת ג'ונס הופקינס בארצות הברית טוען גם הוא כטענותיו של פרופ' ניר.

עוד טענה כנגד צריכת מזון אורגני היא כי גידולים אורגניים משתמשים בשטח קרקע גדול יותר עבור גידול כמות פחותה של תוצרת, ועל כן גידולים אורגניים הם בזבזני שטח, הורסים יותר מערכות אקולוגיות, ועל כן אינם אקולוגיים.

ראו גם
------

* דגנים מלאים
* חקלאות אורגנית
* חלב אורגני
* העידן החדש

לקריאה נוספת
------------

* שירי כץ ואביב לביא, **המדריך הישראלי לאוכל אורגני**, הוצאת כנרת, 2007.
* רפי גרוסגליק, **אוכל אורגני בישראל: התנגדות, היטמעות ותרבות גלובלית**, תל אביב: רסלינג, 2017
* Rafi Grosglik, Globalizing Organic - Nationalism, Neoliberalism, and Alternative Food in Israel, SUNY Press, 2021. ISBN 978-1-4384-8155-5

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מזון אורגני** |
| ויקישיתוף תמונות ומדיה בוויקישיתוף: **מזון אורגני** |

- ויקיטקסט חוק להסדרת תוצרת אורגנית, התשס"ה-2005, באתר ויקיטקסט

* מזון טבעי, דף שער בספרייה הלאומית
* חיים אורגניים אתר הכולל מאמרים בנושא מזון אורגני וחקלאות אורגנית
* האתר של IFOAM
* האתר של טוּב השדה, הארגון לחקלאות ביולוגית אורגנית בישראל
* האתר של המכון לבקרה ואיכות - IQC
* ענת בלזברג‏, אוכל אורגני: באמת צריך את זה?, באתר וואלה!‏, 10 באוקטובר 2011
* ד"ר איתי גל, עכשיו זה מדעי: מזון אורגני - לא בריא יותר, באתר ynet, 4 בספטמבר 2012
* אתר למנויים בלבד עמירם כהן, "תפסיקו לשטוף את המוח לציבור; מזון אורגני אינו בריא - רק יקר ומזהם יותר", באתר TheMarker‏, 9 במרץ 2013
* תקן ישראלי לתוצרת אורגנית - מסמך ממשרד החקלאות ופיתוח הכפר

הערות שוליים
------------

1. ↑  Allen, Gary J.; Albala, Ken, eds. (2007). *The Business of Food: Encyclopedia of the Food and Drink Industries*. ABC-CLIO. p. 288. ISBN 978-0-313-33725-3.
2. ↑  חוק להסדרת תוצרת אורגנית, התשס"ה-2005
3. ↑  תקנות להסדרת תוצרת אורגנית (תכשירים לשימוש בייצור תוצרת אורגנית מן הצומח), התשס"ח-2008
4. ↑  Marcin Barański, Dominika Średnicka-Tober, Nikolaos Volakakis, Chris Seal, Higher antioxidant and lower cadmium concentrations and lower incidence of pesticide residues in organically grown crops: a systematic literature review and meta-analyses, **British Journal of Nutrition** 112, 2014-09-01, עמ' 794–811 doi: 10.1017/S0007114514001366
5. ↑
6. ↑  רוני לינדר, אל טבעיים, באתר הארץ, 7 בספטמבר 2007
7. ↑  יפה שיר-רז, ומה קורה בעופות האורגניים? שלחנו גם אותם למעבדה, באתר ynet, 7 בדצמבר 2006
8. ↑  משרד החקלאות מפרסם את הסקר השנתי לבדיקת "כשרות" התוצרת האורגנית בישראל -
9. ↑  האם הירקות ופהירות האורגניים שאתם רוכשים באמת אורגניים ? - אתר משרד החקלאות ופיתוח הכפר -
10. ↑  מזון אורגני - יקר יותר אך לא בריא יותר -
11. ↑  ד"ר איתי גל, עכשיו זה מדעי: מזון אורגני - לא בריא יותר, באתר ynet, 4 בספטמבר 2012
12. ↑  Crystal Smith-Spangler, Margaret L. Brandeau, Grace E. Hunter, J. Clay Bavinger, Are Organic Foods Safer or Healthier Than Conventional Alternatives?A Systematic Review, **Annals of Internal Medicine** 157, 2012-09-04, עמ' 348-366 doi: 10.7326/0003-4819-157-5-201209040-00007
13. ↑  סמדר כהן-טרקל, זה לא יקר יותר: 8 מיתוסים על מזון אורגני, באתר ynet, 17 בינואר 2010
14. 1 2  דודי גולדמן, תעצרו רגע: מי בכלל החליט שמזון אורגני בריא יותר?, באתר ynet, 29 בנובמבר 2007
15. ↑  Bob Goldberg. "The Hypocrisy of Organic Farmers". *AgBioWorld*. נבדק ב-2007-10-10.
16. ↑  Andrew Leonard. "Save the rain forest -- boycott organic?". *How The World Works*. נבדק ב-2007-10-10.
17. ↑  מזון אורגאני - ביקורת -

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543334005171
* BnF: cb11964749b (data)
* GND: 4428726-4
* LCCN: sh85050247
* NDL: 01192409
* NKC: ph114174

 |